פרשת גניבת הנשק במנרה (2001)

פרשת גניבת הנשק במנרה היא פרשת פשיעה ביטחונית שהתרחשה במרץ 2001 בקיבוץ מנרה, הסמוך לגבול ישראל–לבנון.

במהלך הפרשה נרצח רבש"ץ מנרה, רב-סמל ראשון יצחק קברטץ, שהיה אחראי על נשקיית הקיבוץ, בידי ז'אן אלרז – יהודי-ישראלי ואיש שב"כ לשעבר שהועסק בעבודות קבלן בסמוך לקיבוץ. לאחר הרצח פרץ אלרז לנשקיית הקיבוץ וגנב ממנה 58 רובים מסוג M16 ומחסניות רבות, שנמכרו לקונים מהשטחים. הפרשה נחשבת לגניבת הנשק הגדולה בתולדות מדינת ישראל.

 רקע 
במאי 2000 השלים צה"ל את נסיגתו מרצועת הביטחון בדרום לבנון. היישובים הסמוכים לגבול נדרשו להיערך למציאות ביטחונית חדשה, שבמסגרתה הפכו לקו הראשון מול חזבאללה. מנרה, השוכן על רכס הצופה אל לבנון, היה בין היישובים בשטח רגיש זה.

בין העובדים היה ז'אן אלרז, ששוחרר מהכלא בשנת 1996 לאחר ריצוי עונש מאסר בגין עבירות פליליות; רישומו הפלילי נמחק בעקבות בקשת חנינה שהגיש פרקליטו לנשיא מדינת ישראל עזר ויצמן. בינואר 1998 קיבל את החנינה, ונרשם כי עברו הפלילי נמחק. היעדר הרישום אפשר לו להתקבל כקבלן משנה בעבודות בינוי מוצבי צה"ל בצפון ישראל לאחר נסיגת צה"ל מלבנון.

בנוסף, במהלך העבודות לבניית גדר המערכת נגד חדירות מחבלים לאורך הגבול, הועסקו קבלנים אזרחיים ועובדים ערבים-ישראלים, מהכפר סאלם שבעמק יזרעאל – בניהם מחמוד, מוחמד ואחמד בן דאוד אבו בכר ועאוני בן מוחמד חילמי ריפאעי.

רבש"ץ הקיבוץ באותה התקופה היה רב-סמל ראשון יצחק קברטץ, מטעם משמר הגבול. כחלק מתפקידו, היה אחראי לאחזקת הנשקייה המקומית ופיקד על מערך כיתות הכוננות בקיבוץ.

 האירוע 
ב-15 במרץ 2001 ירה ז'אן אלרז בעורפו של רבש"ץ מנרה יצחק קברטץ והרגו במקום. לאחר מכן, פרץ לנשקייה יחד עם שותפיו מחמוד, מוחמד ואחמד בן דאוד אבו בכר, וגנב ממנה 58 רובים מסוג M16 ומחסניות רבות. לשינוע ולהוצאת כלי הנשק מהקיבוץ סייע עאוני בן מוחמד חילמי ריפאעי. בהתאם להנחיות אלרז, נמכרו כלי הנשק על ידי האחים בן דאוד אבו בכר לתושבי השטחים, והיה זה תקופה קצרה לאחר פרוץ האינתיפאדה השנייה.

 החקירה, המשפט וההשלכות 
במסגרת מבצע חומת מגן איתרו כוחות הביטחון בתחומי הרשות הפלסטינית כלי נשק שמקורם בנשקיית קיבוץ מנרה. כמו כן, נתפסו 28 רובים ליד ביתו של פעיל בכיר בארגון הג'יהאד האסלאמי הפלסטיני, שתכנן את פיגוע ההתאבדות במסעדת מקסים בחיפה, בו נרצחו 21 בני אדם.

ז'אן אלרז
לאחר פענוח הפרשה, התברר כי במשך מספר חודשים אלרז יזם, תכנן וביצע את הפריצה ואת גניבת כלי הנשק, וכן את הריגת קברטץ בכוונה תחילה – וכל זאת למען בצע כסף. בית המשפט המחוזי גזר על אלרז עונש מאסר עולם על ביצוע הרצח בכוונת תחילה, ועוד עשרים שנות מאסר על עבירות הנשק, 5 מהן חופפות לריצוי מאסר העולם. אלרז ערער לבית המשפט העליון על ההרשעה ועל העונש, וערעורו נדחה.

שותפים
לצד אלרז הועמדו לדין גם ארבעת תושבי הכפר סאלם שבעמק יזרעאל, שסייעו לו בפריצה, בהעברת כלי הנשק ובהחזקתם. המרכזיים שבהם היו האחים מחמוד, מוחמד ואחמד בן דאוד אבו בכר. בית המשפט המחוזי בנצרת הרשיע אותם בעבירות החזקת נשק, סחר בנשק והחזקת רכוש גנוב. על מחמוד נגזרו 17 שנות מאסר, ועל מוחמד ואחמד נגזרו 12 שנות מאסר כל אחד.

בפסק דינו של בית המשפט העליון לערעורים פליליים נקבע כי אף על פי שלא היו מודעים לכוונתו של אלרז לרצוח את יצחק קברטץ, חומרת מעשיהם נותרה רבה, משום שמכרו עשרות כלי נשק חודשים ספורים לאחר פרוץ גל הטרור נגד תושבי ישראל. אך עם זאת, בית המשפט החליט להקל בעונש: עונשו של מחמוד הופחת ל-15 שנות מאסר, ועונשם של מוחמד ואחמד הופחת ל-10 שנות מאסר כל אחד.

כמו כן, עזר בהעברת כלי הנשק עאוני בן מוחמד חילמי ריפאעי שנידון ל-6 שנות מאסר.

 לקריאה נוספת 


 קישורים חיצוניים 

 , באתר "יזכור"

 הערות שוליים 

קטגוריה:פרשיות ביטחוניות בישראל
קטגוריה:פרשיות רצח בישראל
קטגוריה:שירות הביטחון הכללי
קטגוריה:2001 בישראל
קטגוריה:מנרה
קטגוריה:טרור בישראל
קטגוריה:טרור יהודי בישראל